Ο **Θάνος Πλεύρης** (Αθήνα, 21 Μαΐου 1977) είναι Έλληνας δικηγόρος και πολιτικός, βουλευτής, κοινοβουλευτικός εκπρόσωπος της Νέας Δημοκρατίας. Ήταν υπουργός Υγείας στην κυβέρνηση Κυριάκου Μητσοτάκη 2019 και πρώην ευρωβουλευτής.

Βιογραφία
---------

Γεννήθηκε στην Αθήνα. Φοίτησε στη Νομική Σχολή του Πανεπιστημίου Αθηνών και έχει λάβει μεταπτυχιακό τίτλο Ιατρικού Δικαίου στο Πανεπιστήμιο της Χαϊδελβέργης. Ασκεί ενεργά τη δικηγορία με ειδίκευση στο ποινικό και ιατρικό δίκαιο. Στο ιατρικό δίκαιο έχει συγγράψει σειρά μελετών και βιβλίων, αναφορικώς με την Βιοηθική, τις κλινικές δοκιμές φαρμάκων, την ιατρική ευθύνη, την συναίνεση του ασθενούς, τις νοσοκομειακές λοιμώξεις. 

Ως δικηγόρος έγινε ευρύτερα γνωστός στο κοινό ως συνήγορος υπεράσπισης του πατέρα του, Κωνσταντίνου Πλεύρη, στη δίκη για το ρατσιστικό περιεχόμενο του βιβλίου του, «Εβραίοι, όλη η αλήθεια» αλλά και ως μέλος της υπερασπιστικής ομάδας των αστυνομικών στη δίκη για το θάνατο του Ζακ Κωστόπουλου, θέση από την οποία τελικά αποχώρησε λόγω της υπουργοποίησης του.

Υπηρέτησε τη στρατιωτική του θητεία στις Ειδικές Δυνάμεις ως λοχίας πεζοναύτης.

Πολιτική σταδιοδρομία
---------------------

Υπήρξε μέλος της νεολαίας του κόμματος του πατέρα του, Κώστα Πλεύρη. Έχει δημοσιευθεί βίντεο στο οποίο εμφανίζεται σε πορεία διαμαρτυρίας της Χρυσής Αυγής το 1996 για τους νεκρούς της κρίσης των Ιμίων. Ο Πλεύρης δήλωσε ότι ποτέ δεν υπήρξε μέλος της ΧΑ ούτε συμμετείχε σε πορεία της ΧΑ, αλλά ενδεχομένως συμμετείχαν μέλη της ΧΑ σε πορείες διαμαρτυρίας για τα Ίμια στις οποίες συμμετείχε και ο ίδιος. Ξεκίνησε την πολιτική του σταδιοδρομία με την συμμετοχή του στο ευρωψηφοδέλτιο του πολιτικού κόμματος ΛΑΟΣ στις ευρωεκλογές του 2004, στο οποίο κόμμα κατέλαβε πολύ γρήγορα τη θέση του μέλους του Εκτελεστικού Γραφείου. Συμμετείχε στις νομαρχιακές εκλογές του 2006 με το Συνδυασμό ΥΠΕΡΛΑΟΥ και ήρθε πρώτος σε ψήφους από το συνδυασμό του.

Στις εκλογές της 16ης Σεπτεμβρίου 2007 εξελέγη βουλευτής Α΄ Αθηνών με τον ΛΑ.Ο.Σ, όντας πρώτος σε ψήφους για το κόμμα του στην περιφέρεια της Α΄ Αθηνών (6.942 ψήφοι). Σύμφωνα με τον πρόεδρο του ΛΑΟΣ, Γιώργο Καρατζαφέρη, ο Πλεύρης πολιτεύτηκε ως αντικαταστάτης του πατέρα του, επίσης μέλους τότε του ΛΑΟΣ, προκειμένου να μετριαστεί η εικόνα του κόμματος. Στις ευρωεκλογές της 7ης Ιουνίου 2009 εξελέγη ευρωβουλευτής. Στις βουλευτικές εκλογές του Οκτωβρίου 2009 επανεξελέγη βουλευτής πρώτος ανάμεσα στους υποψήφιους του ΛΑΟΣ με 11.431 σταυρούς, παραιτούμενος για τον λόγο αυτό από ευρωβουλευτής. Την θέση του στην ευρωβουλή κατέλαβε ο Νικόλαος Σαλαβράκος. Παράλληλα εξελέγη και Περιφερειακός Σύμβουλος στην Περιφέρεια Αττικής.

Στις 21 Μαΐου 2012 ανακοίνωσε την αποχώρησή του από τον Λαϊκό Ορθόδοξο Συναγερμό του Γιώργου Καρατζαφέρη για να συστρατευθεί με τη Νέα Δημοκρατία. Η αποχώρησή του ήταν αποτέλεσμα και της επιθυμίας του Γιώργου Καρατζαφέρη να μη συνεργαστεί με ΝΔ και το κόμμα να κατέβει αυτόνομα στις εθνικές εκλογές της 17ης Ιουνίου 2012. Ο Θάνος Πλεύρης τοποθετήθηκε από τον Αντώνη Σαμαρά πριν τις εκλογές στην 9η μη εκλόγιμη θέση της Α' Αθηνών αφού οι εκλογές έγιναν χωρίς σταυρό προτίμησης. Η ΝΔ εξέλεξε 8 βουλευτές στην Α' Αθηνών και ο Θάνος Πλεύρης ήταν ο πρώτος επιλαχών. Με την ανάληψη του Υπουργείου Υγείας από τον Άδωνι Γεωργιάδη στη κυβέρνηση Αντώνη Σαμαρά, ο Θάνος Πλεύρης ανέλαβε νομικός σύμβουλος του υπουργού συμμετέχοντας στην κατάρτιση πολλών νομοσχεδίων που συνέτειναν στη σμίκρυνση των παρεχόμενων από το ΕΣΥ δωρεάν υπηρεσιών προς τους πολίτες. Το Μάιο του 2014 εξελέγη δημοτικός σύμβουλος στον Δήμο Αθηναίων με την δημοτική παράταξη που στήριζε η Νέα Δημοκρατία. Στις 3 Νοεμβρίου του 2014 ορκίστηκε βουλευτής του Ελληνικού Κοινοβουλίου με το κόμμα της Ν.Δ. αντικαθιστώντας τον Δημήτρη Αβραμόπουλο ο οποίος παραιτήθηκε από το βουλευτικό του αξίωμα για αναλάβει τα νέα του καθήκοντα στην Κομισιόν. Στις εκλογές του 2015 απέτυχε να επανεκλεγεί βουλευτής ενώ στις εκλογές του 2019 επανεξελέγη στην Α' Αθηνών με τη Νέα Δημοκρατία.

Στην πρώτη κυβέρνηση του Κυριάκου Μητσοτάκη ορίσθηκε τον Ιανουάριο του 2021 αναπληρωτής κοινοβουλευτικός εκπρόσωπος. Στον ανασχηματισμό της 31ης Αυγούστου 2021 ανέλαβε πρώτη φορά χαρτοφυλάκιο, αυτό του Υπουργείου Υγείας, αντικαθιστώντας τον Βασίλη Κικίλια που ανέλαβε υπουργός Τουρισμού.

Στις εκλογές του Μαΐου και του Ιουνίου 2023 επανεξελέγη στην Α' Αθηνών και τον Ιούλιο ορίστηκε κοινοβουλευτικός εκπρόσωπος της Νέας Δημοκρατίας.

Πολιτικές θέσεις
----------------

Ο Θάνος Πλεύρης θεωρείται ένα από τα αμφιλεγόμενα πρόσωπα της Νέας Δημοκρατίας αφού οι κατά καιρούς θέσεις του έχουν ταυτιστεί με αυτές του πατέρα του ειδικά αλλά και της ακροδεξιάς γενικότερα. Συγκεκριμένα, οι δηλώσεις του για το μεταναστευτικό, τους αλλόθρησκους πρόσφυγες, τη Βόρεια Ήπειρο, τους Εβραίους έχουν προκαλέσει σφοδρές αντιδράσεις κατά καιρούς.

Στο παρελθόν έχει ταχθεί υπέρ της καθαρότητας της Ελληνικής φυλής και έχει κάνει λόγο για αναγκαστική ύπαρξη νεκρών στα σύνορα ώστε να προστατευτεί η Ελλάδα από λαθρομετανάστες. Για την κυκλοφορία βιβλίου που αμφισβητούσε το Ολοκαύτωμα, υπερασπίστηκε τον πατέρα του, Κωνσταντίνο Πλεύρη, δικαστικώς. Κάποιες από τις απόψεις του, όπως αυτές εκφράστηκαν στο παρελθόν, θεωρούνται αντισημιτικές. Ο ίδιος υποστηρίζει ότι η κριτική που έχει δεχθεί είναι άδικη και συνδέεται κυρίως με το πολιτικό παρελθόν του πατέρα του. Ωστόσο, για τις αντισημιτικές του απόψεις φαίνεται να έχει μετανιώσει, αφού μετά από αίτημα του Κεντρικού Ισραηλιτικού Συμβουλίου, ζήτησε δημόσια συγνώμη την ημέρα της ανάληψης των υπουργικών του καθηκόντων.

Προσωπική ζωή
-------------

Τον Νοέμβριο του 2016 υπεβλήθη σε κρίσιμη χειρουργική επέμβαση προκειμένου να αντιμετωπιστεί λοίμωξη μετά από χειρουργείο στο γόνατό του.

Υποσημειώσεις
-------------

1. 1 2  «Αθανάσιος Πλεύρης». *Ελευθεροτυπία*. Ανακτήθηκε στις 16 Μαΐου 2021.
2. ↑  «Θάνος Πλεύρης / Εκτός υπεράσπισης των αστυνομικών που εμπλέκονται στο φόνο του Ζακ μετά την υπουργοποίηση». *Αυγή*. 16 Σεπτεμβρίου 2021. Ανακτήθηκε στις 3 Φεβρουαρίου 2023.
3. ↑  «Όταν ο Θάνος Πλεύρης… δεν ήξερε ότι πορευόταν με τη Χρυσή Αυγή έξω από τα γραφεία της ΝΔ – Τι δήλωσε στο Documentonews.gr (Video)». *Documento*. 13-02-2019.. Ανακτήθηκε στις 02-05-2023.
4. 1 2  Δημήτρης Ψαρράς (23-02-2020). «Εις το όνομα του πατρός». *Η Εφημερίδα των Συντακτών*.. Ανακτήθηκε στις 02-05-2023.
5. ↑  «7η Κοινοβουλευτική περίοδος | Αθανάσιος ΠΛΕΥΡΗΣ | Ευρωβουλευτές | Ευρωπαϊκό Κοινοβούλιο». *www.europarl.europa.eu*. Ανακτήθηκε στις 8 Δεκεμβρίου 2019.
6. 1 2  Μπαμιατζής, Στέλιος (19 Μαΐου 2012). «'Σφύριξε' ο Πλεύρης και τέλειωσε από τον ΛΑΟΣ». *News 24/7*. Ανακτήθηκε στις 13 Οκτωβρίου 2020.
7. ↑  Μάρθα, Καϊτανίδη (15 Σεπτεμβρίου 2021). «Τι κρύβει ο μπλε φάκελος του Θάνου Πλεύρη - Ποιες αλλαγές δρομολογούνται». *Ειδήσεις - νέα - Το Βήμα Online*. Ανακτήθηκε στις 3 Φεβρουαρίου 2023.
8. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Πλεύρης Αθανάσιος».
9. ↑  «Ανασχηματισμός: Το νέο κυβερνητικό σχήμα». *www.naftemporiki.gr*. 4 Ιανουαρίου 2021. Ανακτήθηκε στις 3 Φεβρουαρίου 2023.
10. ↑  «Ποιος είναι ο νέος Υπουργός Υγείας Θάνος Πλεύρης». *www.ertnews.gr*. 31 Αυγούστου 2021. Ανακτήθηκε στις 9 Μαΐου 2022.
11. ↑  «Ποιοι βουλευτές εκλέγονται ανά κόμμα». *ΤΑ ΝΕΑ*. 25 Ιουνίου 2023. Ανακτήθηκε στις 27 Ιουνίου 2023.
12. ↑  «ΝΔ / Πλεύρης, Τσιάρας και Ζωή Ράπτη οι νέοι κοινοβουλευτικοί εκπρόσωποι». *www.avgi.gr*. 4 Ιουλίου 2023. Ανακτήθηκε στις 14 Ιουλίου 2023.
13. ↑  «Εις το όνομα του πατρός». *Η Εφημερίδα των Συντακτών*. Ανακτήθηκε στις 3 Φεβρουαρίου 2023.
14. ↑  «Θάνος Πλεύρης: Παιδί από σπίτι». *TVXS - TV Χωρίς Σύνορα*. Ανακτήθηκε στις 3 Φεβρουαρίου 2023.
15. ↑   *Άδωνις Γεωργιάδης & Θάνος Πλεύρης υπέρ της φυλετικής καθαρότητας*, ανακτήθηκε στις 2021-05-16
16. ↑  «"Η φύλαξη συνόρων δεν υφίσταται χωρίς την ύπαρξη νεκρών"». *Αυγή*. 11 Απριλίου 2019. Ανακτήθηκε στις 16 Μαΐου 2021.
17. ↑  admin (23 Ιανουαρίου 2014). «Όταν ο Πλεύρης ζητούσε νεκρούς μετανάστες στα σύνορα... (βίντεο)». *left.gr*. Ανακτήθηκε στις 16 Μαΐου 2021.
18. ↑  Newsroom. «Ο,τι μένει από τη λάσπη | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 16 Μαΐου 2021.
19. ↑  «Θάνος Πλεύρης στο MEGA: Άδικη η κριτική σε μένα για τις επιλογές του πατέρα μου». MEGA.
20. ↑  Group), Radiotileoptiki S. A. (OPEN Digital (1 Ιανουαρίου 1980). «Πλεύρης σε ΚΙΣΕ: Συγγνώμη στον εβραϊκό λαό - Διαφωνώ με τον πατέρα μου». *ΕΘΝΟΣ*. Ανακτήθηκε στις 3 Φεβρουαρίου 2023.
21. ↑  Newsroom. «Σε ιδιαιτέρως κρίσιμη κατάσταση νοσηλεύεται ο Θάνος Πλεύρης – Τι αναφέρει το ιατρικό ανακοινωθέν | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 16 Μαΐου 2021.

Εξωτερικοί σύνδεσμοι
--------------------

* Προσωπική Ιστοσελίδα
* άρθρο γνώμης για τον Θάνο Πλεύρη στην εφ. Καθημερινή

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2009-2014) |
| --- |
|  |
| 
* Χαράλαμπος Αγγουράκης
* Κρίτων Αρσένης
* Νίκος Χουντής
* Μιχάλης Τρεμόπουλος (τον αντικατέστησε ο Νίκος Χρυσόγελος)
* Γιώργος Παπακωνσταντίνου (τον αντικατέστησε ο Σπύρος Δανέλλης)
* Σταύρος Λαμπρινίδης (τον αντικατέστησε ο Δημήτρης Δρούτσας)
* Μαριέττα Γιαννάκου
* Μαριλένα Κοππά
* Γιώργος Κουμουτσάκος
* Ρόδη Κράτσα - Τσαγκαροπούλου
* Χρυσούλα Παλιαδέλη
* Γιώργος Παπανικολάου
* Γιώργος Παπαστάμκος
* Άννυ Ποδηματά
* Κώστας Πουπάκης
* Συλβάνα Ράπτη
* Αθανάσιος Πλεύρης (τον αντικατέστησε ο Νικόλαος Σαλαβράκος)
* Θεόδωρος Σκυλακάκης
* Γιώργος Σταυρακάκης
* Γιώργος Τούσσας
* Ιωάννης Α. Τσουκαλάς
* Νίκη Τζαβέλλα
 |  |

 |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 3165151002107130280000
* GND: 1142803465

 |

 |